મહંત સ્વામી એટલે સાધુતાનું શિખર. અત્યંત સરળ અને સહજ. બાળક જેવા. તમામ શાસ્ત્રોનો અર્ક અંકે કરેલો પણ ક્યાંય તેનો ભાર નહીં કે પ્રગટપણું નહીં. તેમનું સાધુનામ તો સ્વામી કેશવજીવનદાસજી, પણ જાણીતા મહંત સ્વામી તરીકે. સ્વામિનારાયણ સંપ્રદાયમાં હજારો મહંત સ્વામી હતા અને છે, પણ મહંત સ્વામી એવું નામ બોલાય કે જેમની આંખોમાં, સાનિધ્યમાં અને સમગ્ર વ્યક્તિત્વમાં સાચી સાધુતા પ્રતીત થાય છે તેવા એક સ્વામી નજર સામે આવી જાય. ભારતીય સંસ્કૃતિમાં સાચા સાધુનું જે દર્શન અને અપેક્ષા છે તે જાણે કે મૂર્ત સ્વરૂપે જન્મ્યું હોય તેવું લાગે.